**Regulamentul competiţiei**

**EVRIKA MOBILE APPS CHALLENGE**

**Ediţia2016**

***Pentru întrebări/sugestii/observații, ne puteți contacta prin email la europedirect@adrnordest.ro***

**SECŢIUNEA 1. ORGANIZATOR CONCURS**

Organizatorul concursului **EVRIKA MOBILE APPS CHALLENGE** este Centrul Europe Direct Nord-Est, cu sprijinul organizației gazdă, Agenția pentru Dezvoltare Regională Nord-Est.

Decizia de derulare a acestei competiţii conform regulilor din prezentul regulament este finală şi obligatorie pentru participanţi.

Organizatorii îşi rezervă dreptul de a modifica sau schimba regulamentul, dar nu înainte de a anunţa publicul despre acest fapt, pe site-ul oficial al competiţiei, [www.cedne.ro](http://www.cedne.ro), cu 24 de ore înainte.

**SECŢIUNEA 2. LOCUL ŞI DURATA DESFĂŞURĂRII COMPETIŢIEI**

Competiţia **„EVRIKA MOBILE APPS CHALLENGE” Ediţia 2016**se va desfăşura în perioada **17 octombrie 2016 – 15 decembrie 2016**, urmând a fi organizată şi desfăşurată pe teritoriul României şi pe site-ul competiţiei [www.cedne.ro](http://www.cedne.ro) . Ziua Demonstrativă și gala de premiere vor avea loc la Iași, în data de **16 decembrie 2016**.

Organizatorii îşi rezervă dreptul de a prelungi perioada competiţiei pe parcursul derulării acesteia, dar nu înainte de a anunţa acest lucru public cu 24  de ore înainte, pe site-ul proiectului [www.cedne.ro](http://www.cedne.ro).

**SECŢIUNEA 3. DREPTUL DE PARTICIPARE**

Competiţia **„EVRIKA MOBILE APPS CHALLENGE”** este accesibilă tuturor studenţilor (în cadrul ciclului de licență sau master) şi elevilor care au vârsta de peste 16 ani în momentul înscrierii în concurs. De asemenea, concursul se adresează pasionaților din acest domeniu, din afara învățământului, angajați sau nu, cu vârsta maximă de 25 de ani.

Participarea la concurs este gratuită.

**SECŢIUNEA 4. CONDIŢII DE PARTICIPARE**

Pentru a se putea înscrie în acestă competiţie participanţii trebuie să urmeze nişte reguli precise, specificate în prezentul Regulament şi publicate pe site-ul oficial al competiţiei, [www.cedne.ro](http://www.cedne.ro)

Participanții pot înscrie în concurs doar conceptul de aplicație; implementarea funcțională este încurajată, dar opțională. Însă, în cazul conceptului de aplicație, prezentarea acestuia se va face obligatoriu sub formă de CONCEPT + DEMO + PREZENTARE.

Pentru dezvoltarea aplicaţiei **se acceptă orice platformă mobilă (orice terminal mobil cu touchscreen** şi **orice sistem de operare)**.

Tema propusă nu impune vreo limitare de tehnologie, platformă sau limbaj de programare utilizate. De asemenea, precizăm că aplicația poate ține de orice domeniu, fără limitări în acest sens.

**SECŢIUNEA 5. MODUL DE DESFĂŞURARE A COMPETIŢIEI**

**5.1 ÎNSCRIERE**

Competiţia **„EVRIKA MOBILE APPS CHALLENGE” Ediţia 2016**se va desfăşura în perioada **17 octombrie 2016 – 15 decembrie 2016,** perioadă în careva avea loc **înscrierea în competiţie a ideilor de aplicaţii pentru terminale mobile *cu touchscreen* (smartphone sau tabletă)**, utilizând adresa de e-mail europedirect@adrnordest.ro

**În rubricile formularului de înscriere plasat pe site-ul oficial** al competiţiei, [www.cedne.ro](http://www.cedne.ro), participanții trebuie să precizeze în mod obligatoriu următoarele detalii:

* **numele complete și corecte ale:** persoanei individuale sau al reprezentantului desemnat din partea unei echipe, precum și numele tuturor persoanelor care fac parte din echipă şi datele lor de contact (email şi telefon);
* domiciliul consemnat în actul de identitate;
* Instituția de învățământ ai cărei elevi sau studenți sunt; domeniul de activitate, compania sau instituția pentru care lucrează (în cazul angajaților);
* o scurtă **descriere a ideii** de aplicaţie propusă, care să cuprindă între un paragraf şi o pagină de text și să conțină următoarele:
* **publicul** căruia i se poate adresa aplicaţia;
* **scenariul de utilizare** avut în vedere;
* **tema** sau **temele** în care se încadrează ideea de aplicaţie;
* o **comparaţie** cu alte **aplicaţii similare**;
* toate detaliile care să scoată în evidenţă **potenţialul de inovare** al ideii de aplicaţie.

Orice problemă apărută în procesul de înscriere va putea fi semnalată organizatorilor prin intermediul adresei de mail europedirect@adrnordest.ro.

**5.2 PREZENTARE ȘI JURIZARE**

În data de **16 decembrie 2016,****aplicaţiile înscrise vor fi prezentate** (cu întregul lor mod de utilizare) **în faţa unui** **un juriu** format din reprezentanți ai Centrului Europe Direct Nord-Est, precum și specialiști în domeniul IT&C, în cadrul unei **Zile Demonstrative**, ce va culmina cu gala de premiere a câștigătorilor.

Criteriile de apreciere de către juriu a aplicaţiilor sunt următoarele:

* **fezabilitatea și calitatea conținutului** (criteriul contează în proporție de 10% din punctajul total).
* **inovarea adusă de aplicaţie** – aceasta fiind apreciată prin gradul de noutate pe care îl prezintă, funcţiunile noi şi gradul de îmbunătăţire a calităţilor şi/sau serviciilor faţă de alte produse similare (criteriul contează în proporţie de 30% din total punctaj).
* **designul aplicaţiei** – acesta fiind apreciat pe baza elementelor de estetică şi ergonomie prezentate (criteriul contează în proporţie de **30**% din total punctaj).
* **modalitatea de prezentare –** fiind urmărite claritatea și coerența discursului de prezentare, gradul în care funcționalitatea este demonstrată în fața juriului, calitatea documentației oficiale a aplicației, precum și a slideshow-ului sau a alternativei de prezentare alese de participanți (criteriul contează în proporţie de **30**% din total punctaj).

Primele 3 aplicaţii clasate în urma punctajului juriului vor fi declarate câştigătoare. **Aplicaţiile câştigătoare vor fi anunţate și vor beneficia de promovare pe site-ul oficial al competiţiei** [**www.cedne.ro**](http://www.cedne.ro)

**SECŢIUNEA 6. DREPTURI INTELECTUALE ŞI CONFIDENŢIALITATE**

Toate **aplicaţiile înscrise în competiţie rămân proprietatea Participanților**, care pot înscrie aceleaşi aplicaţii şi în alte competiţii.

Participantul înţelege şi e de acord că Organizatorii nu au, nici acum şi nici pe viitor, nicio obligaţie sau responsabilitate directă sau indirectă, nicio contribuţie de altă natură, în legătură cu încălcarea sau protejarea drepturilor de autor ale Participantului sau ale Echipei Participante.

Este responsabilitatea integrală a participanților să garanteze fie că sunt autorii creației introduse în concurs, fie, dacă utilizează resurse externe (cum ar fi grafică, fotografie, etc.), să dețină dreptul de utilizare a acestora.

**SECŢIUNEA 7. ÎNTRERUPEREA COMPETIŢIEI, SCHIMBĂRI/COMPLETĂRI ÎN REGULAMENT**

Competiţia poate fi **oprită doar în caz de forţă majoră sau prin decizia Organizatorilor**, dar nu înainte de anunţarea sa publică pe site-ul oficial al competiţiei, [www.cedne.ro](http://www.cedne.ro).

De asemenea **orice modificare/completare pe care Organizatorii o aduc prezentului regulament va fi publicată pe site-ul** [**www.cedne.ro**](http://www.cedne.ro)

Prin înscrierea în competiţie se înţelege implicit că Participantul sau Echipa Participantă au luat la cunoștință prevederile regulamentului şi sunt de acord cu termenii lui.

**Regulamentul** competiţiei este disponibil pe site-ul oficial al acestei competiţii, [www.cedne.ro](http://www.cedne.ro), și orice informații referitoare la acest concurs pot fi solicitate la adresa email europedirect@adrnordest.ro sau telefon 0233 211 510.